钦定古今图书集成/理学汇编/文学典/第145卷 > 《徐师曾文体明辩》 > 《王氏敕命碑阴记》王世贞
## 钦定古今图书集成/理学汇编/文学典/第145卷 > 《徐师曾文体明辩》 > 《王氏敕命碑阴记》王世贞

先皇帝之三十有七年，吏部言：“中兵马副指挥臣世
昌满三载，绩最无害，当封。”诏曰：“可。其予制敕封文林
郎”，赠其父源如世昌官；嫡母陆为安人；生母沈赠如
陆；妇刘赠如沈。于是世昌迁为东兵马指挥，再迁为
兖州府通判，致其仕归。将奉所得制敕刻石于墓道，
以侈大天子之恩德，而光昭其先人之闻。且以示夫
为子孙者，而属臣某记其事于阴。某不佞，属有采薪
病，未果。又数岁，为今天子之二年，而世昌业七十馀，
应诏当进阶，则复谓某老臣无状，自放山泽间，再被
天子恩，无以报，幸终为我记之。会某病良已，乃始拜

下之才，以共理天下之职者，其才往往不能足于职，
而至于壅阏；其德泽；人主之所施以待天下之报者，
其恩复往往不能足于才。路马繁缨，旗斿土田之锡，
坐而纷驰于东里之第，而奔走御圉于方讶之内外
者，汨没于升斗之禄，进而不能望人主之一言，退而
无以自解于妻子，故其《诗》曰：“王事靡盬，不遑将父，不
遑将母。”又曰：“大夫不均，我从事独贤。”夫恩则详于上
而略于下，劳则详于下而略于上，此虽非平国之政，
然亦其势然也。大夫固称循良，吏工于职，然以赀郎
举，历佐州郡，入为谁何之官，所谓进而不能望人主
之一言者，先帝独称之。沈练通明，大夫何以骤得此
哉？国之衰，其小臣不遑生而将其父母，大夫之为父
若母者，殁而见褒予于纶綍，天子恩德胡可量也？《语》
有之：“体群臣则士之报礼重，大夫老矣。”其语而子孙
当世世无忘兹遇，以思所以效于未竟者，不佞日有
望焉。